ສະຫະລັດ ​ແລະ ຄິວ​ບາ ຈະ​ທຳການ​ ເຈລະຈາ​ກັນ​ ຮອບ​ທີ​ສອງ ຢູ່ທີິ່ວໍຊິງຕັນ
ການເຈລະຈາ ທີ່ວໍຊິງຕັນ ມີຂຶ້ນຫຼັງຈາກ ທີ່ໄດ້ມີການປະຊຸມມາແລ້ວ ຢູ່ Havana ເມື່ອເດືອນມັງກອນປີນີ້ ໃນການປຶກສາຫາລື ກ່ຽວກັບການເປີດ ສະຖາທູດຄືນໃໝ່.
ບັນດາເຈົ້າໜ້າທີ່ຂອງ ສະຫະລັດ ແລະ ຄິວບາ ຈະທຳການ ເຈລະຈາກັນຮອບທີສອງ ໃນວັນສຸກມື້ອື່ນນີ້ ເພື່ອປຶກສາຫາລື ວິທີການຟື້ນຟູສາຍສຳພັນທາງການທູດຄືນ ຫຼັງຈາກທີ່ໄດ້ເຂົ້າ ປະຊຸມກັນມາແລ້ວ ໃນເບື້ອງຕົ້ນ ຢູ່ນະຄອນຫລວງ Havana ເມື່ອເດືອນມັງກອນປີນີ້ ທັງສອງຝ່າຍ ບັດນີ້ຈະພົບປະກັນຢູ່ທີ່ ວໍຊິງຕັນ ເພື່ອການເຈລະຈາ ກ່ຽວກັບບັນຫາຕ່າງໆ ທີ່ລວມທັງ ຂັ້ນຕອນໃນການເປີດສະຖານທູດ ຄືນ ໃໝ່ນັ້ນ ໃນຂະນະທີ່ທັງສອງຝ່າຍກຽມພ້ອມທີ່ຈະປຶກສາສາລື ເລື້ອງ ຄວາມສຳພັນທາງການທູດນັ້ນ ຍັງມີຄຳຖາມຕ່າງໆຢູ່ຕໍ່ມາ ກ່ຽວກັບປະຫວັດສິດທິມະນຸດຂອງຄິວບາ ຕະຫລອດທັງ ເລື້ອງການລະບຸຄິວບາເປັນປະເທດທີ່ສະໜັບສະໜຸນການກໍ່ການຮ້າຍ ໂດຍສະຫະລັດ ລັດຖະມົນຕີຕ່າງປະເທດສະຫະລັດ ທ່ານ John Kerry ໄດ້ໃຫ້ການຕໍ່ຄະນະກຳມະການ ຂອງສະພາຕ່ຳ ໃນວັນພຸດວານນີ້ ຊຶ່ງ ຜູ້ແທນສັງກັດພັກຣີພັບບລິກັນ ທ່ານນາງ Ileana Ros-Lehtinen ກ່າວວ່າ ລັດຖະບານຄິວບາ ໄດ້ຈັບກຸມບັນດານັກເຄື່ອນໄຫວຕໍ່ຕ້ານ ລັດຖະບານຈຳນວນ ຫຼາຍກວ່າ 300 ຄົນ ພາຍໃນສອງອາທິດທີ່ຜ່ານມານີ້ ທ່ານ Kerry ກ່າວວ່າ ຄິວບາຄວນຖືກພິຈາລະນາ ຕໍ່ການກະທຳຕ່າງໆຂອງຕົນ ໃນ ອະນາຄົດ ເຈົ້າໜ້າທີ່ກະຊວງການຕ່າງປະເທດອາວຸໂສຄົນນຶ່ງ ກ່າວວ່າ ປະຫວັດສິດທິມະນຸດ ຂອງ ຄິວບາ ແມ່ນບໍ່ຄາດວ່າ ຈະເປັນຈຸດເພັ່ງເລັງ ຂອງການເຈລະຈາກັນໃນວັນສຸກມື້ອື່ນນີ້ ແຕ່ສະຫະລັດຫວັງວ່າ ຈະກຳນົດວັນເວລາ ສຳຫລັບການໂອ້ລົມກັນກ່ຽວກັບບັນຫາ ດັ່ງກ່າວນັ້ນ ເຈົ້າໜ້າທີ່ອາວຸໂສ ຍັງກ່າວອີກວ່າການທີ່ມີການໂອ້ລົມກັນ ແມ່ນມັກຈະເກີດຜົນປະໂຫຍດ ຫຼາຍກວ່າ ຫຼັງຈາກທີ່ທັງສອງປະເທດເຄື່ອນໄຫວໄປຂ້າງໜ້າດ້ວຍການເປີດຄືນໃໝ່ ສະຖານທູດຂອງພວກຕົນ ແລະການ ຟື້ນຟູສາຍສຳພັນທາງການທູດ ສ່ວນບັນດາເຈົ້າໜ້າທີ່ຄິວບາ ກໍໄດ້ສະແດງເຈດຕະນາວ່າ ພວກເຂົາຕ້ອງການໃຫ້ເອົາ ຊື່ປະເທດຕົນ ອອກຈາກບັນຊີລາຍຊື່ ຂອງປະເທດທີ່ສະໜັບສະໜຸນ ພວກກໍ່ການ ຮ້າຍນັ້ນ ກ່ອນຈະສ້າງຕັ້ງສາຍສຳພັນ ດ້ານການທູດຄືນໃໝ່ ເຈົ້າໜ້າທີ່ກະຊວງການ ຕ່າງປະເທດສະຫະລັດ ກ່າວວ່າ ສຳຫລັບເວລານີ້ ຂັ້ນຕອນທັງສອງນີ້ ແມ່ນຍັງຄົງແຍກ ອອກຈາກກັນຢູ່